钦定古今图书集成/明伦汇编/宫闱典/第135卷 > 《论唐宦者》司马光
## 钦定古今图书集成/明伦汇编/宫闱典/第135卷 > 《论唐宦者》司马光

“宦者用权，为国家患，其来久矣。盖以出入宫禁，人主
自幼及长与之亲狎，非如三公六卿进见有时可严
惮也。其间复有性识儇利，语言辩给，善伺候颜色，承
迎志趣，受命则无违忤之患，使令则有称惬之效。自
非上智之主，烛知物情，虑患深远，侍奉之外，不任以
事，则近者日亲，远者日疏，甘言悲辞之请，有时而从，
浸润肤受之愬，有时而听。于是黜陟刑赏之政，潜移
于近习而不自知，如饮醇酒，嗜其味而忘其醉”也。黜
陟刑赏之柄移，而国家不危乱者，未之有也。东汉之
衰，宦官最为骄横，然皆假人主之权，依凭城社，以浊
乱天下。未“有能劫胁天子如制婴儿，废置在其手，东
西出其意，使天子畏之，若乘虎狼而”挟蛇虺，如唐世
者也。所以然者非他，汉不握兵，唐握兵故也。夫寺人
之官，自三王之世，载于《诗》《礼》，所以谨闺闼之禁，通内
外之言，安可无也？顾人主不当与之谋议政事，进退
士大夫，使有威福，足以动人耳。果或有罪，小则刑之，
大则诛之，无所宽赦。如此，虽使之专权，孰敢哉？岂可
不察臧否，不择是非，欲草薙而禽狝之，能无乱乎？是
以袁绍行之于前，而董卓弱汉；崔引袭之于后，而朱
氏篡唐，虽快一时之忿，而国随以亡。是犹恶衣之垢
而焚之，患木之蠹而伐之，其为害岂不益多哉！《孔子》
曰：“人而不仁，疾之已甚，乱也。”斯之谓矣。